पाक से चलती है आतंकी मशीन : मनमोहन  
पीएम ने पाकिस्तान को स्पष्ट संदेश देते हुए कहा कि पाकिस्तानी नेतृत्व को इस बात का अहसास करना चाहिए कि आतंकवाद उन्हें भी नुकसान पहुंचा रहा है।
कराची हमले के बाद प्रधानमंत्री मनमोहन सिंह ने पाकिस्तान को स्पष्ट संदेश देते हुए कहा कि पाकिस्तानी नेतृत्व को इस बात का अहसास करना चाहिए कि आतंकवाद उन्हें भी नुकसान पहुंचा रहा है और आतंकी संगठनों के खिलाफ प्रभावी कार्रवाई की जरूरत है।   प्रधानमंत्री ने कहा, आतंकवाद पाकिस्तान की सरकारी नीति का उपकरण है और सभ्य दुनिया के लोगों में इसे स्वीकार नहीं किया जा सकता। भारत इस बारे में बताता रहेगा।   पीएम के अनुसार पाकिस्तान के पड़ोसी के रूप में इस बात की गहरी चिंता है कि वहां अब भी आतंकवादी तंत्र मौजूद है। उन्होंने कहा कि भारत यह चाहेगा कि पाकिस्तान पहले से ज्यादा प्रभावी कार्रवाई करे ताकि इन जिहादी संगठनों की गतिविधियों को खत्म किया जा सके।  कराची स्थित नौसेना के एक ठिकाने पर हमले का हवाला देते हुए प्रधानमंत्री ने कहा, पाकिस्तान में मैं जो कुछ भी देख रहा हूं उससे इस बात का भरोसा है कि पाकिस्तानी नेतृत्व अब जागेगा। उन्हें यह मानना चाहिए कि उनके यहां मौजूद आतंकवादी तंत्र किसी के भले के लिए काम नहीं कर रहा है।